SCBล้มขายหุ้นเงินทุนสินอุตสาหกรรม
ธนาคารไทยพาณิชย์(SCB)ได้สิ้นสุดการขายหุ้นบริษัทเงินทุนสินอุตสาหกรรม(SICCO)ให้กับ ธนาคารไทยเครดิตเพื่อรายย่อยแล้ว
3 มี.ค. 2554

ธนาคารไทยพาณิชย์(SCB)ได้สิ้นสุดการขายหุ้นบริษัทเงินทุนสินอุตสาหกรรม(SICCO)ให้กับ ธนาคารไทยเครดิตเพื่อรายย่อยแล้ว
สาเหตุที่การเจรจาซื้อขายหุ้นครั้งนี้ล้มเหลวลง  เนื่องด้วยกำหนดระยะเวลาตามสัญญาซื้อขายหุ้นที่ได้ขยายระยะเวลาออกไป  ได้ครบกำหนดลงในวันที่ 28  ก.พ. 2554   แต่ยังคงมีเงื่อนไขบังคับก่อนบางประการที่ยังไม่ได้ดำเนินการให้แล้วเสร็จจึงเป็นผลให้สัญญาซื้อขายหุ้นระหว่างธนาคารและธนาคารไทยเครดิตเป็นอันสิ้นสุดลง
ทั้งนี้ ธนาคารจะพิจารณาหาแนวทางที่เหมาะสมในการลดสัดส่วนหุ้น SICCO ที่ถือโดยธนาคารต่อไป  เพื่อให้สอดคล้องกับนโยบายสถาบันการเงินหนึ่งรูปแบบภายใต้แผนพัฒนาระบบสถาบันการเงินของธนาคารแห่งประเทศไทย
เมื่อวันที่ 31 ส.ค.2553ที่ผ่านมา ธนาคารไทยพาณิชย์ ซึ่งเป็นผู้ถือหุ้นรายใหญ่ของบริษัทเงินทุน สินอุตสาหกรรม จำนวน 230,883,188 หุ้น คิดเป็น 38.65% ของจำนวนหุ้นที่จำหน่ายได้แล้วทั้งหมดของบริษัท ได้ลงนามสัญญาซื้อขายหุ้นทั้งหมดกับ ธนาคารไทยเครดิต เพื่อรายย่อย ในราคาหุ้นละ 4 บาท หักด้วยเงินปันผล (หากมีกรณีที่บริษัทฯ มีมติจ่ายเงินปันผลไม่ว่ารูปแบบใด ๆโดยมีการขึ้นเครื่องหมาย XD ก่อนหรือในวันที่ธนาคารไทยเครดิตรับโอนหุ้น)